Žanrsko bi lahko delo opredelili kot literarni RPG , saj na eni strani spremljamo dogajanje v resničnem svetu, in po drugi strani dogajanje v svetu same MMORPG igre

The King's Avatar je zgodba o "ostarelem" profesionalnem igralcu že omenjene računalniške igre. Ye Xiu je 25-letni kapetan trikratnih prvakov Excellent Era, a navkljub temu, da je klub zrastel na njegovih plečih, ga vodilni po sedmih letih sodelovanja prisilijo v prezgodnjo upokojitev.

Ye Xiu se je primoran odpovedati liku bojnega maga One Autumn Leafa, ki ga je sam ustvaril in s katerim je uspel iz Excellent Ere ustvariti dinastijo, ter začeti znova.

Skozi serijo prednjačijo nadrobni opisi akcijskih prizorov, ki pa nikoli ne postanejo ponavljajoči ali dolgočasni. Avtor poskrbi, da je vsak boj poseben in nam dá nek nov vpogled v samo delovanje omenjene igre. Opisi spopadov se znajo razvleči tudi čez več kot deset poglavij, čeprav v dejanskem času spopada lahko mine komaj minuta, a navkljub absurdnosti to nikoli ne zmoti.

Zasvojljivo branje

S perspektive nekoga, ki je imel priliko spremljati prevod serije "v živo", lahko rečem, da je bilo to res edinstvena izkušnja, ki je mogoče še najbolj primerljiva s časom, ko je bilo običajno, da so zgodbe prvo izhajala v poglavjih v tednikih, nakar so bila najbolj priljubljena dela objavljena še kot samostojne knjige, kakor je to bilo v navadi v obdobju šunda v začetku 20. stoletja.





Tak primer so dela Edgarja Ricea Burroughsa kot so Tarzan in Princesa z Marsa (A Princess of Mars), ali pa Senca (The Shadow) Walterja B. Gibsona. Številna dela velikanov šunda na žalost še vedno niso prevedena v slovenščino.



